ຄະນະໂຄສະນາສຶກສາແຂວງກວາງຈິ້ ສສ ຫວຽດນາມ
ພົບປະເຮັດວຽກຮ່ວມກັບ ສກຂ ສາລະວັນ
ໃນຕອນເຊົ້າວັນທີ 31 ຕຸລານີ້ ທີ່ຫ້ອງປະຊຸມພະແນກສຶກສາທິການ ແລະ ກິລາແຂວງ ໄດ້ຈັດພິທີຕ້ອນຮັບການມາເຮັດວຽກຂອງຄະນະຜູ້ແທນຄະນະໂຄສະນາສຶກສາແຂວງກວາງຈິ້ ສສ ຫວຽດນາມ ພົບປະເຮັດວຽກຮ່ວມກັບ ພະແນກສຶກສາທິການ ແລະ ກິລາແຂວງ ໂດຍເປັນກຽດເຂົ້າຮ່ວມໃນພິທີຂອງທ່ານ ສີລິສັກ ຖະໜອມຮັກ ກຳມະການພັກແຂວງ ຫົວໜ້າພະແນກສຶກສາທິການ ແລະ ກິລາແຂວງສາລະວັນ, ທ່ານ ໂຮ່ດ້າຍນາມ ກຳມະການພັກແຂວງ ຫົວໜ້າຄະນະໂຄສະນາສຶກສາແຂວງ ກວາງຈິ ພ້ອມຄະນະ ມີບັນດາຄະນະພະແນກ, ຫົວໜ້າຂະແໜງ ແລະ ວິຊາການເຂົ້າຮ່ວມ.
ການລົງພົບປະເຮັດວຽກໃນຄັ້ງນີ້ກໍ່ເພື່ອແລກປ່ຽນຂໍ້ມູນກ່ຽວກັບວຽກງານການສຶກສາ, ການຮ່ວມມືກໍ່ສ້າງຊັບພະຍາກອນມະນຸດ ແລະ ວຽກງານສອບເສັງຄັດເລືອກນັກຮຽນເຂົ້າຮຽນຂອງບັນດາມະຫາວິທະຍາໄລ, ຊັ້ນສູງ, ໂຮງຮຽນວິຊາຊີບຢູ່ແຂວງ ກວາງຈິ້ ເຊິ່ງມີເກືອບ 30 ແຫ່ງທີ່ເປີດການສິດສອນວິຊາຊີບຮັບໃຊ້ໃຫ້ແກ່ການສົ່ງອອກແຮງງານ ແລະ ຕອບສະໜອງຄວາມຕ້ອງການຂອງໂຮງຈັກໂຮງງານ, ຫົວໜ່ວຍທຸລະກິດທັງພາຍໃນ ແລະ ຕ່າງແຂວງ.
ໃນພິທີ ທ່ານ ສີລິສັກ ຖະໜອມຮັກ ກຳມະການພັກແຂວງ ຫົວໜ້າພະແນກສຶກສາທິການ ແລະ ກິລາແຂວງ ກໍ່ໄດ້ລາຍງານສະພາບຈຸດພິເສດການສຶກສາແຂວງ ແລະ ການຮ່ວມມືກັບແຂວງກວາງຈິ້ເປັນຕົ້ນແມ່ນ ແຂວງສາລະວັນແມ່ນໄດ້ເຊັນບົດບັນທຶກຊົງຈຳຮ່ວມມືໃນການຊ່ວຍເຫຼືອກໍ່ສ້າງຊັບພະຍາກອນມະນຸດກັບ 6 ແຂວງຂອງ ສສ ຫວຽດນາມເຊັ່ນ: ແຂວງ ກວາງຈິ້, ເທື່ອນທຽນເຫວ້, ນະຄອນດານັງ, ແຂວງ ກອນຕູມ, ບິ່ງດິ້ງ ແລະ ດົ່ງຖາບ. ນອກຈາກນັ້ນ ກໍ່ໄດ້ເຊັນສັນຍາຮ່ວມມືກັບ ບັນດາສະຖາບັນການສຶກສາຂອງ ສສ ຫວຽດນາມ ເຊັ່ນ: ມະຫາວິທະຍາໄລດານັງ, ວິທະຍາເຂດກອນຕູມ, ມະຫາວິທະຍາໄລຮ່າຕິ໋ງ, ວິທະຍາໄລແພດສາດກວາງຈິ້ ແລະ ວິທະຍາໄລແພດສາດຮ່າຕິ໋ງ. ສຳລັບການຈັດຕັ້ງປະຕິບັດບົດບັນທຶກຊ່ວຍຈຳໃນຂົງເຂດວຍກງານການສຶກສາຮ່ວມກັບແຂວງກວາງຈິ້ກໍ່ມີທັງງການຮ່ວມມືຊ່ວຍເຫຼືກໍສ້າງພື້ນຖານໂຄງລ່າງ ເປັນຕົ້ນ ໃນສົກປີ 2020-2011 ໄດ້ໃຫ້ການຊ່ວຍເຫຼືອກໍ່ສ້າງອາຄານໂຮງຮຽນມັດທະຍົມຕົ້ນອາສົກ ເມືອງ ສະໜ້ວຍ ມູນຄ່າ 1,5 ຕື້ດົ້ງ, ໃນສົກປີ 2011-2012 ໃຫ້ການຊ່ວຍເຫຼືອກໍ່ສ້າງອາຄານຫ້ອງການຄູໂຮງຮຽນຊົນເຜົ່າແຂວງ ສາລະວັນມູນຄ່າ 6 ຕື້ດົ້ງ, ການຮ່ວມມືຊ່ວຍເຫຼືອກໍ່ສ້າງຊັບພະຍາກອນມະນຸດແມ່ນໄດ້ຈັດສົ່ງນັກຮຽນ ແລະ ພະນັກງານໄປສຶກສາຕໍ່ທັງຊ່ວຍເຫຼືອລ້າ 100% ແລະ ທຶນສ່ວນຕົວ.
ໃນແຕ່ລະປີຈະຜັດປ່ຽນກັນພົບປະຢ້ຽມຢາມ, ຖອດຖອນບົດຮຽນໃນການຮ່ວມມືກໍ່ສ້າງນັກສຶກສາ, ຝ່າຍພະແນກສຶກສາທິການ ແລະ ກິລາແຂວງສາລະວັນຈະຊ່ວຍເຫຼືອໂຄສະນາເຜີຍແຜ່ຂໍ້ມູນການສຶກສາ, ຮັບສະໜັກນັກສຶກສາໃຫ້ແກ່ວິທະຍາໄລກວ້າງຈິ ເພື່ອເປັນການກໍ່ສ້າງຊັບພະຍາກອນມະນຸດໃນຂະແໜງການສຶກສາໃຫ້ມີຄວາມຮູ້ຄວາມສາມາດ ແລະ ມີຄວາມກ້າວໜ້າທາງດ້ານວຽກງານການສຶກສານັບມື້ນັບຂະຫຍາຍຕົວສູງຂຶ້ນເລື້ອຍໆ.
ຂ່າວໂດຍ: ແຫຼງຄຳ ບຸດນາໂຄກ
ອັບໂຫຼດຂ່າວໂດຍ: ໂອເລ້ ສິງຂາວເພັດ